
Uznesenie Samosudca Okresného súdu Banská Bystrica, pracovisko Brezno, JUDr. Ondrej Kekeňák, PhD., vo veci návrhu na ukončenie ochranného liečenia uloženého A. B., o návrhu ošetrujúceho lekára na verejnom zasadnutí konanom dňa 02.04.2025, takto rozhodol: Podľa § 448 ods. 2 Tr.por. súd u k o n č u j e ochranné psychiatrické liečenie, ktoré bolo A. B., nar. XX.XX.XXXX v Rožňave, trvale bytom C., D. E. XX/XX, uložené uznesením Okresného súdu Poprad, č.k. 6Nt/10/2014-157 zo dňa 28.07.2014, ktorý nadobudol právoplatnosť dňa 28.07.2014 v ústavnej forme a ktoré bolo následne zmenené uznesením Okresného súdu Rožňava, č.k. 3Nt/25/2014-12 zo dňa 14.11.2014, právoplatným 14.11.2014, na liečenie ambulantné, nakoľko liečenie neplní svoj účel. odôvodnenie: Ošetrujúci lekár F. C. G. z NsP Brezno, n.o. podal na Okresnom súde Poprad dňa 23.05.2024 návrh na ukončenie ochranného psychiatrického liečenia ambulantného, ktoré bolo A. B. uložené rozhodnutím Okresného súdu Poprad zo dňa 20.07.2021 pod sp. zn. 6Nt/10/2014. Poukázal na to, že 05.11.2021 bola liečba zahájená, od tej doby bol menovaný u nich na ambulancii vyšetrený dvakrát, v priebehu posledného vyšetrenia 11.04.2022 ambulanciu svojvoľne opustil. U menovaného sa nepodarilo vybudovať dostatočný náhľad na ochorenie, v minulosti bol hospitalizovaný v Psychiatrickej liečebni Plešivec, vzhľadom na časový odstup, kedy bolo toto liečenie nariadené v prípade dostačujúcej sociability navrhol ošetrujúci lekár zrušenie ochrannej ambulantnej psychiatrickej liečby, pretože táto neplní svoj účel. Samosudca Okresného súdu Poprad uznesením, sp. zn. 2Nt/20/2024 zo dňa 05.06.2024 postúpil návrh F. C. G. na ukončenie ochranného psychiatrického liečenia ambulantnou formou na prejednanie a rozhodnutie Okresnému súdu Banská Bystrica z dôvodu miestnej príslušnosti. Z odôvodnenia predmetného uznesenia vyplýva, že menovaný vykonáva ochranné psychiatrické ambulantné liečenie u F. G. so sídlom v Brezne, v zmysle § 448 ods. 2 Tr. por. je na rozhodnutie príslušný súd, v obvode ktorého sa ochranné liečenie vykonáva. Predmetné uznesenie spolu so spisovým materiálom bolo doručené Okresnému súdu Banská Bystrica, pracovisko Brezno dňa 29.10.2024. Samosudca vo veci nariadil termín verejného zasadnutia na 20.11.2024, o ktorom upovedomil prokurátora a predvolal naň A. B.. Verejné zasadnutie však bolo odročené na 16.12.2024 z dôvodu, že neboli splnené procesné podmienky na jeho vykonanie, nakoľko A. B. nemal vykázané doručenie predvolania riadne a včas. Verejné zasadnutie dňa 16.12.2024 bolo odročené opätovne na 22.01.2025 z dôvodu, že predvolanie na verejné zasadnutie nebolo možné doručiť A. B. ani prostredníctvom príslušného oddelenia polície.
Samosudca verejné zasadnutie 22.01.2025 odročil na neurčito, pretože ku dňu začatia verejného zasadnutia v uvedený termín nebolo známe, či si odsúdený prevzal predvolanie, nakoľko v čase konania verejného zasadnutia sa súdu nevrátila ani doručenka potvrdzujúca prevzatie predvolania resp. ani neprevzatá zásielka. Samosudca Okresného súdu Banská Bystrica, pracovisko Brezno, nariadil termín verejného zasadnutia na 02.04.2025, upovedomil o ňom prokurátora, ako aj ošetrujúceho lekára, ktorý podal návrh; A. B. predvolal z adresy trvalého bydliska podľa registra obyvateľov. Súd vykonal verejné zasadnutie dňa 02.04.2025 v neprítomnosti A. B., ktorá sa vrátila neprevzatá z miesta jeho bydliska, na ktorom sa zdržiava, predvolanie mu bolo doručené tzv. fikciou doručenia. Predmetné verejné zasadnutie v uvedený deň súd vykonal v neprítomnosti ošetrujúceho lekára, ktorý podal návrh na ukončenie liečenia, ktorý sa vopred ospravedlnil z dôvodu plnenia neodkladných pracovných povinností. Súd vykonal dokazovanie oboznámením predmetného návrhu, ktorý podal F. C. G. ako ošetrujúci lekár tak ako je uvedený vyššie, prečítaním pripojených spisov Okresného súdu Poprad, sp. zn. 6Nt/10/2014 a Okresného súdu Rožňava, sp. zn. 3Nt/25/2014. Na základe vykonaného dokazovania súd zistil, že Okresný súd Poprad uznesením sp. zn. 6Nt/10/2014 zo dňa 28.07.2014 uložil A. B. ochranné psychiatrické liečenie ústavnou formou. Toto uznesenie nadobudlo právoplatnosť 28.07.2014. Okresný súd Rožňava uznesením sp. zn. 3Nt/25/2014 zo dňa 14.11.2014 podľa § 446 ods. 1 Tr. por. u A. B. pozmenil ochranné psychiatrické liečenie ústavnou formou, ktoré mu bolo uložené vyššie citovaným uznesením Okresného súdu Poprad, na ochranné psychiatrické liečenie ambulantnou formou. Toto uznesenie nadobudlo právoplatnosť 14.11.2014. Zo správy Nemocnici s poliklinikou Brezno, n.o. zo dňa 05.11.2021 podpísanej F. C. G., psychiatrická ambulancia, vyplýva, že u A. B. bola na predmetnej ambulancii dňa 05.11.2021 zahájená ochranná psychiatrická ambulantná liečba, ktorá bola menovanému nariadená Okresným súdom Poprad zo dňa 20.07.2021, pod sp. zn. 6Nt/10/2014. Z návrhu, ktorý podal ošetrujúci lekár F. C. G. dňa 23.05.2024 na Okresnom súde Poprad, ktorý bol následne týmto súdom postúpený Okresnému súdu Banská Bystrica, pracovisko Brezno, vyplýva, že A. B. bol od nariadenia ochranného psychiatrického liečenia na ambulancii F. G. len dvakrát, v priebehu posledného vyšetrenia dňa 11.04.2022 jeho ambulanciu svojvoľne opustil, podľa vyjadrenia ošetrujúceho lekára sa u menovaného nepodarilo vybudovať dostatočný náhľad na ochorenie vzhľadom na časový odstup, kedy bolo liečenie nariadené v prípade postačujúcej sociability, preto ošetrujúci lekár navrhol zrušiť ochrannú ambulantnú psychiatrickú liečbu, pretože táto neplní svoj účel. Samosudca na základe vykonaného dokazovania vychádzal pri rozhodovaní najmä z týchto ustanovení zákona. Podľa § 448 ods. 2 Tr. por., o prepustení z ochranného liečenia alebo o jeho ukončení rozhodne na návrh prokurátora, obvineného, zdravotníckeho zariadenia alebo riaditeľa ústavu na výkon trestu odňatia slobody alebo nemocnice pre obvinených a odsúdených alebo aj bez takéhoto návrhu predseda senátu súdu, v ktorého obvode sa ochranné liečenie vykonáva; ak rozhoduje na návrh prokurátora, zdravotníckeho zariadenia alebo riaditeľa ústavu na výkon trestu odňatia slobody alebo nemocnice pre obvinených a odsúdených o prepustení z ústavného ochranného liečenia alebo o jeho ukončení, rozhodne najneskôr do desiatich pracovných dní od doručenia návrhu súdu. Vychádzajúc z vyššie citovaných uznesení Okresného súdu Poprad, Okresného súdu Rožňava, ako aj zo skutočností vyplývajúcich z návrhu ošetrujúceho lekára, samosudca na základe vykonaného dokazovania dospel k záveru, že sú splnené zákonné predpoklady na ukončenie ochranného psychiatrického liečenia, pretože toto liečenie, ktoré bolo uložené A. B. pôvodne v ústavnej forme, ktoré bolo následne zmenené na liečenie vo forme ambulantnej, podľa vyjadrenia ošetrujúceho lekára
z dôvodu prístupu A. B. k súdom uloženému liečeniu neplní svoj účel. Samosudca preto rozhodol tak ako je uvedené vo výroku tohto uznesenia. Poučenie: Proti tomuto uzneseniu je prípustná sťažnosť do troch pracovných dní od jeho oznámenia prostredníctvom tunajšieho súdu na Krajský súd v Banskej Bystrici.

